George Soros. Daar is baie menings oor die 86-jarige biljoenêr. Vir baie is hy ŉ redder, ander haat hom met ŉ passie. Sy naam word wêreldwyd genoem waar daar opstande is. Samesweringsteorieë oor sy invloed word gereeld gehoor. So wie is George Soros? ŉ Filantroop wat die wêreld wil verbeter, of ongenaakbare hooffiguur van die mitiese illuminati?
Volgens die gesaghebbende tydskrif Forbes word Soros se rykdom op $24 miljard geraam, wat hom onder die top-20 rykste mense in die wêreld plaas.
Soros was nou so invloedryk dat blote spekulasie dat sy fonds ŉ kort posisie teenoor ŉ geldeenheid sou inneem, die geldeenheid kon laat verswak het. Met die Asiese finansiële krisis van 1997 is hy deur die Maleisiese eerste minister Mahathir daarvan beskuldig dat hy die Asiese geldeenhede laat verswak het. Dit was nie heeltemal korrek nie. Hoewel Soros deelgeneem het aan geldmarktransaksies, was hy nie eiehandig verantwoordelik vir die krisis nie. Die mark het basies vertroue verloor in die Asiese beurse. Nietemin was dit die begin van die groot samesweringsteorieë teen Soros.
Soros het ŉ finansier van “progressiewe” stryde wêreldwyd geword. Ironies genoeg het hy hiermee begin toe hy in 1979 in Suid-Afrika verskeie beurse vir swart studente uitgedeel het in teenkanting teen apartheid. Hy het dieselfde gedoen in Oos-Europa en die Sowjetunie, deur opposisiegroepe wat teen kommunisme gekant was, finansieel te ondersteun.
Victor Orban, die Hongaarse president, het in 2016 Soros daarvan beskuldig dat hy die vlugtelingkrisis in Europa veroorsaak het. Soros, wat gekant is teen die konsep van die nasiestaat, het alles in die stryd gewerp om die Europese grense oop te hou vir die vlugtelinge.